Janez Jakob Olben
Janez Jakob Olben (5. juuli 1643 Kranj, Sloveenia – 10. juuni 1725 Sankt Florian, Austria) oli sloveeni päritolu Austria astronoom, matemaatik ja vaimulik. Olben õppis Viinis teoloogiat ning pühitseti seejärel 1668. aastal preestriks. Ta oli 3 aastat külavikaar Laas, 13 aastat õuekaplan Passaus, diakon Freistadtis ja lõpuks preester Traiskirchenis. 1702. aastal loobus ta ametikohast ja astus augustiinlaste kloostrisse Sankt Florianis, et tegelda teaduse, eelkõige matemaatika ja astronoomiaga. Mungana avaldas ta 1704. aastal Linzis oma tähtsaima astronoomiaalase teose "Novae Ephemerides Florianenses", milles olid astronoomilised efemeriidid koos andmetega päevavalguse kestuse kohta sõltuvalt geograafilisest asukohast ja kuupäevast.